32011R0426
L 113/1
SLUŽBENI LIST EUROPSKE UNIJE
02.05.2011.
PROVEDBENA UREDBA KOMISIJE (EU) br. 426/2011
od 2. svibnja 2011.
o izmjeni Uredbe (EZ) br. 889/2008 o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i kontrolu
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br 2092/91 (1), a posebno njezin članak 28. stavak 6.,
budući da:
(1)
Člankom 24. Uredbe (EZ) br. 834/2007 utvrđuje se da je logotip Europske unije za ekološku proizvodnju („ekoznak EU-a”) jedna od obveznih oznaka koju treba koristiti u pogledu zapakiranih prehrambenih proizvoda označenih izrazima koji se odnose na metodu ekološke proizvodnje iz članka 23. stavka 1., dok je za te proizvode koji se uvoze iz trećih zemalja uporaba logotipa proizvoljna. Potrošači bi trebali biti sigurni da su ekološki proizvodi proizvedeni u skladu sa zahtjevima određenima u Uredbi (EZ) br. 834/2007 i u Uredbi Komisije (EZ) br. 880/2008 (2). Važan čimbenik u tu svrhu je sljedivost svakog proizvoda koji nosi ekoznak EU-a u svim fazama proizvodnje, pripreme i distribucije.
(2)
Kako bi potrošači dobili priliku da se informiraju o gospodarskim subjektima i njihovim proizvodima koji podliježu sustavu nadzora ekološkog uzgoja, države članice trebale bi na odgovarajući način staviti na raspolaganje relevantne informacije o subjektima koji podliježu tom sustavu, istodobno poštujući zahtjeve o zaštiti osobnih podataka kako su utvrđeni u Direktivi 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom prijenosu takvih podataka (3).
(3)
Uredbu (EZ) br. 889/2008 bi trebalo stoga na odgovarajući način izmijeniti.
(4)
Mjere predviđene ovom Uredbom u skladu su s mišljenjem Regulatornog odbora za ekološku proizvodnju,
DONIJELA JE OVU UREDBU:
Članak 1.
U poglavlju 8. glave IV. Uredbe (EZ) br. 889/2008 dodaje se sljedeći članak 92.a:
„Članak 92.a
Objavljivanje informacija
Države članice stavljaju na raspolaganje javnosti, na primjeren način koji uključuje i objavljivanje na internetu, ažurirane popise iz članka 28. stavka 5. Uredbe (EZ) br. 834/2007 koji sadrže ažurirane pisane dokaze o svakom subjektu, kako je predviđeno u članku 29. stavku 1. te Uredbe i za to koriste obrazac određen u Prilogu XII. toj Uredbi. Države članice propisno poštuju zahtjeve u pogledu zaštite osobnih podataka kako su utvrđeni u Direktivi 95/46/EZ Europskog parlamenta i Vijeća (4).
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Međutim, članak 1. primjenjuje se od 1. siječnja 2013.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 2. svibnja 2011.